Diari Oficial de la Generalitat Valenciana


Sumari del DOGV 7257, del 17-04-2014 (2014/3412)

ORDE 23/2014, de 14 d'abril, de la Conselleria d'Educació, Cultura i Esport, per la qual es convoquen ajudes econòmiques destinades al manteniment dels gabinets psicopedagògics escolars dependents d'ajuntaments, mancomunitats de municipis i entitats locals menors de la Comunitat Valenciana per a l'exercici 2014.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7257

Data del DOGV
:   17-04-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/3412


Data del document
:   14-04-2014

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDE 23/2014, de 14 d'abril, de la Conselleria d'Educació, Cultura i Esport, per la qual es convoquen ajudes econòmiques destinades al manteniment dels gabinets psicopedagògics escolars dependents d'ajuntaments, mancomunitats de municipis i entitats locals menors de la Comunitat Valenciana per a l'exercici 2014. [2014/3412]  
En l'àmbit dels principis constitucionals de cooperació entre les distintes administracions públiques, que apareixen dissenyats en distints articles de la Llei Orgànica d'Educació (BOE 106, 4.05.2006), modificada per la Llei Orgànica 8/2013, de 9 de desembre, per a la millora del sistema educatiu (BOE 295, 10.12.2013), s'emmarca l'orde de convocatòria d'ajudes econòmiques destinades al manteniment dels gabinets psicopedagògics escolars de titularitat d'ajuntaments i mancomunitats.  
  
El Decret 131/1994, de 5 de juliol, del Consell (DOGV 28.07.1994), en vigor en estos moments, va regular els servicis especialitzats d'orientació educativa, psicopedagògica i professional en el marc general de la reforma educativa, i va establir com a àmbit d'actuació el dels centres docents sostinguts amb fons públics de la Comunitat Valenciana que impartixen les ensenyances de règim general regulades per la Llei Orgànica 1/1990, de 3 d'octubre, d'Ordenació General del Sistema Educatiu, i en estos moments Llei Orgànica d'Educació, modificada per la Llei Orgànica 8/2013, de 9 de desembre, per a la millora del sistema educatiu (BOE 295, 10.12.2013). Així mateix, el mencionat decret reconeix la necessitat de garantir la complementarietat dels diversos recursos psicopedagògics escolars, entre els quals els gabinets psicopedagògics autoritzats municipals o mancomunats exercixen un paper de primer orde.  
  
Per este motiu, de la mateixa manera que en anys anteriors, la Conselleria d'Educació, Cultura i Esport convoca ajudes destinades a recolzar econòmicament el funcionament dels gabinets psicopedagògics escolars de titularitat municipal, de conformitat amb el que establix el Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana, i amb la Llei 38/2003, de 17 de novembre, General de Subvencions (BOE 276, 18.11.2003) i del Reglament General de Subvencions, aprovat per Reial Decret 887/2006, de 21 de juliol (BOE 176, 25.07.2006).  
Així mateix, esta orde s'ajusta al que disposa el Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic (DOCV 6376, 14.10.2010).  
Per tot això, en virtut de les atribucions que em conferix l'article 47.3 del Text Refós de la Llei d'Hisenda Pública de la Generalitat Valenciana, a proposta de la Direcció General de Centres i Personal Docent, de data 25 de març de 2014, i de conformitat amb esta,  
  
  
ORDENE  
  
Primer. Objecte  
1. Els gabinets psicopedagògics escolars dependents d'ajuntaments, mancomunitats de municipis i entitats locals menors contribuïxen a garantir el dret a l'orientació educativa i professional de l'alumnat matriculat en els centres docents no universitaris. L'orientació educativa i professional facilita la formació integral de l'alumnat perquè regule el seu propi aprenentatge. A més, els gabinets oferixen al professorat i a les famílies assessorament, col·laboració i suport tècnic especialitzat.  
  
2. L'orientació educativa i professional requerix una planificació sistemàtica i la col·laboració de tots els membres de la comunitat educativa en els centres docents per a coordinar les accions orientadores i establir la cooperació amb distints servicis, institucions i administracions.  
3. La Conselleria d'Educació, Cultura i Esport, dins dels límits pressupostaris que s'aproven amb la dita finalitat, concedirà ajudes dirigides al manteniment, en l'exercici 2014, dels gabinets psicopedagògics escolars, de titularitat d'ajuntaments o mancomunitats de municipis de la Comunitat Valenciana, sempre que el seu àmbit d'actuació es desenrotlle en centres docents sostinguts amb fons públics.  
  
  
Segon. Destinataris  
Les ajudes a què fa referència la disposició anterior contribuiran al finançament parcial dels gastos corrents dels gabinets psicopedagògics escolars municipals, mancomunats o dependents d'entitats locals menors en l'exercici 2014.  
  
Tercer. Finançament  
1. La línia de subvenció T0071000 en el capítol IV de la secció, servici, centre gestor i programa 38.66.55.918.89 d'Ensenyança Primària destina un crèdit màxim a l'esmentada finalitat d'1.800.000 euros.  
  
2. L'esmentat import podrà ser incrementat com a conseqüència d'una generació, una ampliació o una incorporació de crèdit que no requerirà una nova convocatòria de conformitat amb el que preveu l'article 58, apartat 2, lletra a, punt quart del Reglament de la Llei General de Subvencions. Així mateix, el mencionat import podrà ser minorat quan, en el marc de les polítiques d'estabilitat pressupostària i sostenibilitat financera, s'adopten mesures de no-disponibilitat que afecten els crèdits de la línia de subvenció que el finança.  
  
Quart. Notificació a la Comissió Europea  
Esta convocatòria, de conformitat amb l'article 3.4, del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques (DOCV 5596, 11.09.2007), està exempta de notificació a la Comissió Europea perquè no es aplicable l'article 107, apartat 1, del Tractat CE, en la mesura que no afecta els intercanvis comercials entre els estats membres.  
  
Quint. Bases  
S'aproven les bases per les quals es regix esta convocatòria incloses com a annex I d'esta orde.  
  
  
DISPOSICIÓ ADDICIONAL  
  
Única  
Delegar en la Direcció General de Centres i Personal Docent la facultat de concedir o denegar estes ajudes i perquè dicte les resolucions i instruccions necessàries per a l'execució d'esta orde; a més, se l'autoritza perquè dicte resolucions que modifiquen les resolucions anteriors, en cas de necessitat, de conformitat amb l'article 19, punt 4, de la Llei General de Subvencions, segons el qual «tota alteració de les condicions que s'han tingut en compte per a la concessió de la subvenció, i en tot cas l'obtenció concurrent d'altres aportacions fora dels casos permesos en la norma reguladora podran donar lloc a la modificació de la resolució de concessió, en els termes establits en la normativa reguladora de la subvenció».  
Així mateix, es delega en la Direcció General de Centres i Personal Docent la resolució dels expedients de reintegrament de la subvenció que siguen pertinents i se l'autoritza per a l'ampliació dels terminis de presentació d'instàncies i justificacions, quan es considere aconsellable per a l'execució d'esta orde, d'acord amb l'article 49 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE 285, 27.11.1992).  
  
  
  
DISPOSICIÓ FINAL  
  
Única  
Esta orde produirà efectes l'endemà de ser publicada en el Diari Oficial de la Comunitat Valenciana.  
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra este acte, que posa fi a la via administrativa, es podrà recórrer potestativament en reposició o bé es podrà plantejar directament un recurs contenciós administratiu en els terminis i davant dels òrgans que s'indiquen a continuació:  
  
a) El recurs de reposició haurà d'interposar-se davant de la consellera d'Educació, Cultura i Esport en el termini d'un mes a comptar de l'endemà de publicar-se.  
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos a comptar de l'endemà de publicar-se.  
  
València, 14 d'abril de 2014  
  
La consellera d'Educació, Cultura i Esport,  
MARÍA JOSÉ CATALÁ VERDET  
  
  
  
ANNEX I  
Bases de la convocatòria  
  
Primera. Objecte de la subvenció  
1. Les ajudes s'atorgaran en concepte de subvenció per a contribuir parcialment al manteniment dels gabinets psicopedagògics escolars autoritzats, de titularitat d'ajuntaments, mancomunitats de municipis i entitats locals menors.  
2. Estos gabinets han de:  
- Estar autoritzats i en funcionament abans del dia 1 de novembre de 2013, d'acord amb l'Orde d'1 de març de 1990, de la Conselleria de Cultura, Educació i Ciència (DOGV 1293, 30.04.1990).  
- Desenrotllar les funcions establides en l'article 3 del Decret 131/1994, de 5 de juliol, del Consell, pel qual es regulen els servicis especialitzats d'orientació educativa, psicopedagògica i professional (DOGV 2320, 28.07.1994).  
- Complir les instruccions i directrius que puga establir la Conselleria d'Educació, Cultura i Esport.  
- Establir la necessària coordinació amb els servicis psicopedagògics escolars del sector.  
  
Segona. Sol·licitants  
1. Podran sol·licitar les dites ajudes els ajuntaments, mancomunitats de municipis o entitats locals menors que gestionen o financen gabinets psicopedagògics escolars en l'àmbit de la Comunitat Valenciana, que estiguen autoritzats d'acord amb l'Orde d'1 de març de 1990, de la Conselleria de Cultura, Educació i Ciència abans mencionada.  
  
2. No podran rebre subvenció per esta convocatòria els ajuntaments, mancomunitats de municipis o entitats locals menors que es troben en algun dels casos següents:  
a) No haver iniciat l'activitat del gabinet psicopedagògic abans de l'1 de novembre de 2013.  
b) No haver presentat la justificació d'este mateix tipus d'ajudes, en cas d'haver resultat beneficiaris en la convocatòria de l'any anterior.  
  
c) Disfrutar de finançament a càrrec de la Conselleria d'Educació, Cultura i Esport per al gabinet psicopedagògic.  
d) Quan la totalitat dels membres del gabinet psicopedagògic escolar no es trobe d'alta en el règim de Seguretat Social que els corresponga, d'acord amb la normativa aplicable, exceptuant el cas dels psicòlegs que, exercint l'activitat per compte propi, l'hagen iniciat abans del 10 de novembre de 1995, data d'entrada en vigor de la Llei 30/1995, de 8 de novembre, d'Ordenació i Supervisió de les Assegurances Privades.  
  
e) Quan hi haja un servici psicopedagògic escolar del sector (SPES), que preste servici complet a tots els centres públics i concertats de la localitat, amb un informe previ de la Inspecció Educativa.  
  
Tercera. Terminis, emplenament i presentació de les sol·licituds d'ajuda  
1. El termini per a la presentació de l'emplenament i presentació via telemàtica de les sol·licituds serà del 24 d'abril al 14 de maig de 2014.  
  
2. Les sol·licituds les omplirà el representant de l'entitat local utilitzant els mitjans electrònics facilitats pels servidors d'informació de la Conselleria d'Educació, Cultura i Esport (article 28, Llei 3/2010, de 5 de maig, de la Generalitat, de l'Administració Electrònica de la Comunitat Valenciana (DOCV 6262, 07.05.2010). El representant de l'entitat local haurà de disposar de DNI digital o firma electrònica de l'Autoritat de Certificació de la Comunitat Valenciana, en este cas no serà necessari presentar la sol·licitud en paper en cap registre, d'acord amb la Resolució de 26 de juliol de 2004, de la Subsecretaria de la Conselleria de Cultura, Educació i Esport, per la qual s'autoritza l'entrada en funcionament de la unitat registral telemàtica de la Conselleria de Cultura, Educació i Esport (DOCV 4810, 02.08.2004).  
  
Junt amb la sol·licitud s'ompliran per mitjans electrònics els documents següents:  
- Pressupost previst d'ingressos i gastos per al funcionament del gabinet psicopedagògic escolar durant l'últim trimestre de 2013 i els tres primers trimestres de 2014.  
- Relació nominal de tots els membres adscrits al gabinet psicopedagògic escolar durant el curs 2013-2014, en què conste la dedicació horària al gabinet psicopedagògic.  
La tramitació de la sol·licitud es realitzarà d'acord amb el que es dispose en el manual d'ajuda que estarà disponible en la pàgina web ?http://www.cece.gva.es/subvencionescentros.htm?.  
3. Documentació a presentar junt amb la sol·licitud per mitjans electrònics:  
a) Certificació de l'acord del ple de la corporació o de l'acord de la comissió de govern en què s'incloga la sol·licitud d'ajuda que es pretén obtindre i la partida pressupostària per al manteniment del gabinet psicopedagògic escolar municipal o mancomunat en el pressupost de l'any actual.  
b) En cas que la gestió del gabinet psicopedagògic es realitze a través d'organismes autònoms, empreses públiques o altres ens de dret públic dependents de l'entitat local, ha d'aportar certificació de la secretaria de la corporació local on s'acredite la titularitat respecte d'aquells.  
  
c) Si la corporació local gestiona el gabinet a través d'alguna modalitat de gestió indirecta esta podrà ser del 100 %, i haurà d'aportar la documentació actualitzada que acredite la relació jurídica de la corporació local amb l'entitat que explota el gabinet psicopedagògic escolar municipal (contracte i plecs preparatoris d'este, conveni...). En este cas, l'ajuntament ha d'omplir el pressupost del gabinet psicopedagògic d'acord amb els ingressos i gastos que figuren en el pressupost de l'entitat local per al funcionament del gabinet psicopedagògic escolar.  
  
Qualsevol fórmula de gestió indirecta haurà d'estar autoritzada de conformitat amb la normativa reguladora i complir els requisits establits en l'article 29 de la Llei 38/2003, de 17 de novembre, General de Subvencions, publicada en el Boletín Oficial del Estado número 276, de 18 de novembre de 2003.  
d) Certificació de la secretaria de l'entitat local que acredite que el personal que consta en la relació nominal, omplida per mitjans electrònics, dels membres adscrits al gabinet psicopedagògic escolar durant el curs 2013-2014, es troben d'alta en el règim de la Seguretat Social que els correspon a excepció dels psicòlegs que, exercint l'activitat per compte propi, l'hagen iniciat amb anterioritat al 10 de novembre de 1995.  
e) Model de domiciliació bancària, que haurà d'anar acompanyat de l'escrit, segellat i firmat per l'entitat bancària, on figure el compte i el titular. El model de domiciliació bancària està disponible en la pàgina web ?http://www.cece.gva.es/subvencionescentros.htm- o en l'Orde 18/2011, de 17 de juny, de la Conselleria d'Economia, Hisenda i Ocupació, per la qual es regula la comprovació i el procediment de registre de comptes bancaris de les persones físiques i jurídiques que es relacionen econòmicament amb l'Administració de la Generalitat (DOCV 6548, 21.06.2011).  
No serà necessari presentar la documentació a què es referixen els apartats b, c i e d'esta base si les circumstàncies no han variat respecte de l'any anterior. En este cas només haurà de marcar-se en omplir la sol·licitud de l'ajuda, per cada un dels apartats, que ja es va entregar i no hi ha hagut canvi respecte de l'any anterior.  
4. En compliment de l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si després de la recepció de la instància i la documentació adjunta s'observara que falten documents o dades essencials per a la resolució de l'expedient, la Direcció General de Centres i Personal Docent els reclamarà a l'entitat sol·licitant i li concedirà un termini de 10 dies perquè puga esmenar la falta o aportar els documents preceptius, amb la indicació que, si no ho fa així, es considerarà que ha desistit de la seua petició. En este cas, la Direcció General de Centres i Personal Docent declararà l'esmentat desistiment en la resolució de la convocatòria.  
  
Quarta. Informes de la Inspecció Educativa  
Una vegada complets els expedients la Inspecció Educativa de les direccions territorials d'Educació, Cultura i Esport, emetrà un informe de cada un els expedients d'acord amb les instruccions i el model facilitat per la Direcció General de Centres i Personal Docent.  
  
La Conselleria d'Educació, Cultura i Esport facilitarà a les unitats d'Inspecció Educativa els mitjans electrònics necessaris perquè estes puguen enviar a la Direcció General de Centres i Personal Docent els informes degudament omplits i firmats.  
En tot cas, els informes de la Inspecció hauran de reflectir informació suficient sobre els punts següents:  
- Comprovació de les dades aportades per la institució sol·licitant en la instància respecte a:  
Activitats realitzades pel gabinet psicopedagògic escolar municipal o mancomunat per al desenrotllament de les funcions previstes en l'article 3 del Decret 131/1994 abans mencionat.  
Coordinació amb els servicis psicopedagògics escolars del sector.  
  
Nombre de membres del gabinet psicopedagògic i titulació d'estos.  
  
Participació en les activitats que coordine el servici psicopedagògic escolar de sector i la Inspecció Educativa.  
Nombre d'hores setmanals de dedicació dels membres del gabinet psicopedagògic escolar a activitats educatives dirigides als centres o a les tasques de preparació i seguiment de les dites activitats, en funció de la informació oferida en la relació dels membres del gabinet i de la necessària confrontació amb les dades oferides pels equips directius dels centres docents atesos.  
- Compliment dels requisits de la convocatòria per part del gabinet psicopedagògic escolar.  
- Existència d'un SPE que preste servici complet a tots els centres públics i concertats de la localitat.  
El termini de què disposarà la Inspecció Educativa per a l'enviament electrònic dels informes la Direcció General de Centres i Personal Docent es determinarà en les instruccions que dictarà l'esmentada direcció general.  
  
Quinta. Comissió avaluadora  
1. L'examen i valoració dels expedients presentats i dels informes emesos per la Inspecció, així com la consegüent proposta de concessió i denegació de les ajudes, correspondran a la comissió avaluadora, que estarà composta per:  
Presidenta:  
- La subdirectora general de Centres Docents.  
Vocals:  
- La cap del Servici de Títols, Beques i Ajudes a l'Estudi de la Direcció General de Centres i Personal Docent.  
- Un inspector d'Educació designat per la Inspecció General d'Educació.  
- Un director d'un servici psicopedagògic escolar dependent de la Conselleria d'Educació, Cultura i Esport, designat per la Direcció General d'Innovació, Ordenació i Política Lingüística.  
- Un representant de la Federació Valenciana de Municipis i Províncies.  
- El cap de la Secció d'Orientació Escolar de la Direcció General d'Innovació, Ordenació i Política Lingüística.  
- Els caps de la Secció de Centres de les direccions territorials d'Educació, Cultura i Esport de les respectives províncies o persona que designe el director o la directora territorial.  
- Un funcionari designat per la Direcció General de Centres i Personal Docent, que realitzarà les funcions de secretari de la comissió, amb veu però sense vot.  
En cas de vacant, absència, malaltia o qualsevol altra causa legal, el règim de suplències serà el següent:  
- El president i el secretari de la comissió seran substituïts per altres funcionaris designats per la Direcció General de Centres i Personal Docent.  
2. En el que no preveu el punt anterior, la comissió ajustarà el seu funcionament al que establix l'article 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sobre òrgans col·legiats.  
  
  
Sexta. Criteris de valoració  
1. La comissió avaluadora efectuarà la valoració dels expedients presentats, així com la proposta de concessió amb els imports assignats i la denegació de les ajudes, tenint en compte les bases de la convocatòria i els criteris següents:  
1.1. Compliment de les funcions generals establides per l'article 3 del Decret 131/1994, abans mencionat. L'incompliment de les esmentades funcions o l'existència d'un SPE que preste servici complet a tots els centres públics i concertats de la localitat seran causa suficient per a la denegació de l'ajuda.  
1.2. S'assignarà inicialment a tots els expedients admesos un mòdul mínim de 500 euros.  
1.3. Només es considerarà membre del gabinet psicopedagògic escolar aquell que preste atenció psicopedagògica, logopèdica o socioeducativa als centres docents sostinguts amb fons públics. En este sentit, no serà matèria subvencionable la prestació de servicis característics d'un equip social de base o altres servicis de naturalesa clínica o administrativa. La inclusió d'assistents socials com a membres del gabinet psicopedagògic serà admesa quan estiguen integrats en l'equip multiprofessional que conforma el gabinet psicopedagògic escolar.  
  
1.4. La dotació pressupostària restant es distribuirà atenent el barem següent:  
a) El 75 % es distribuirà proporcionalment al nombre d'hores setmanals de dedicació a activitats d'atenció directa i presencial en els centres i a les altres tasques de preparació i seguiment d'activitats educatives per part dels membres del gabinet.  
El total d'hores computables per l'apartat d'altres tasques de preparació i seguiment no podran superar el 50 % de les hores totals d'atenció directa en centres públics i concertats.  
b) El 10 % es distribuirà proporcionalment al personal del gabinet atenent el tipus de relació contractual mantinguda per l'entitat local o per organismes autònoms, empreses públiques o altres ens de dret públic dependents d'aquella respecte dels membres del gabinet psicopedagògic escolar, aplicant els coeficients de ponderació següents:  
  
- Funcionari/ària de carrera, laboral fix/a o laboral fix/a discontinu/ínua: 3  
- Funcionari/ària interí/ina, laboral temporal o prestació de servicis: 2  
  
c) El 15 % es distribuirà proporcionalment al nombre d'habitants de la localitat, segons les dades del padró municipal en vigor, aplicant els coeficients de ponderació següents:  
- Fins a 1.000 habitants 2,5  
- De 1.001 a 5.000 habitants 2  
- De 5.001 a 10.000 habitants 1,75  
€ De 10.001 a 20.000 habitants 1,50  
€ Més de 20.001 habitants 1  
En cas de mancomunitats, el nombre d'habitants s'obtindrà amb la mitjana aritmètica dels municipis que les integren respectivament.  
  
2. Cap ajuntament, mancomunitat de municipis o entitat menor local podrà rebre per la convocatòria en concepte d'ajuda econòmica per al manteniment, durant este exercici, del gabinet psicopedagògic escolar una quantitat superior a la menor de les següents:  
a) L'ajuda sol·licitada per l'entitat.  
b) El 75 % de la diferència entre el total d'ingressos que tinga previst liquidar l'entitat i el total de gastos que tinga previst efectuar per al manteniment del gabinet durant l'últim trimestre de 2013 i els tres primers trimestres de 2014.  
Quan la subvenció resulte superior a la menor de les dos quantitats mencionades en l'apartat anterior, s'assignarà directament esta última al sol·licitant en qui concórrega la circumstància descrita. La quantitat sobrant es distribuirà aplicant els mateixos criteris de valoració entre els sol·licitants que encara no hagen aconseguit aquells límits i així successivament fins que no quede cap quantitat per repartir.  
  
  
Sèptima. Resolució  
1. Una vegada realitzada la proposta de la comissió avaluadora sobre l'adjudicació de quantitats i la denegació de la subvenció a les institucions que no complisquen els requisits previstos en l'orde de convocatòria, el Servici de Títols, Beques i Ajudes a l'Estudi, com a òrgan instructor del procediment, emetrà un informe de conformitat i elevarà al director general de Centres i Personal Docent la proposta de resolució, el qual resoldrà per delegació del conseller.  
En tot cas, la denegació de la subvenció ha de ser motivada i les raons es faran constar en la resolució d'adjudicació.  
2. La resolució a què fa referència esta base haurà de ser dictada i publicada en el termini màxim de sis mesos a comptar de la finalització del termini de presentació de sol·licituds. En cas que transcorregut el dit termini no s'haja dictat cap resolució, les sol·licituds presentades es consideraran desestimades.  
L'esmentada resolució serà publicada en el Diari Oficial de la Comunitat Valenciana d'acord amb l'article 18 de la Llei General de Subvencions.  
  
Octava. Obligacions dels beneficiaris  
Els beneficiaris de la subvenció, de conformitat amb l'article 14 de la Llei 38/2003, han de complir les obligacions següents:  
a) Mantindre, com a mínim, el volum de contractació de personal que haja sigut considerat per a la concessió de la subvenció, així com el funcionament del gabinet psicopedagògic escolar, durant els períodes lectius d'este exercici.  
b) Justificar davant de la Direcció General de Centres i Personal Docent l'ajuda en els termes i terminis previstos en la base deu de la present orde.  
c) El sotmetiment a les actuacions de comprovació que ha d'efectuar la Conselleria d'Educació, Cultura i Esport de la Generalitat, així com qualssevol altres de comprovació i control financer que puguen realitzar els òrgans de control competents, tant nacionals com comunitaris, aportant tota la informació que li siga requerida en l'exercici de les actuacions anteriors.  
d) Comunicar a la Direcció General de Centres i Personal Docent de la Conselleria d'Educació, Cultura i Esport l'obtenció d'altres subvencions, ajudes, ingressos o recursos que financen les activitats subvencionades. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
e) Conservar els documents justificatius de l'aplicació dels fons rebuts, incloent-hi els documents electrònics, mentres puguen ser objecte de les actuacions de comprovació i control.  
f) Incloure en la publicitat del gabinet psicopedagògic escolar municipal el fet d'estar subvencionat parcialment per la Conselleria d'Educació, Cultura i Esport de la Generalitat.  
g) Procedir al reintegrament dels fons percebuts en els supòsits previstos en la base onze d'esta orde de convocatòria.  
h) Col·laborar en coordinació amb la Conselleria d'Educació, Cultura i Esport pel que fa a la planificació que la dita conselleria puga elaborar en el camp dels servicis especialitzats d'orientació educativa, psicopedagògica i professional i, en concret, assegurar la participació del gabinet psicopedagògic municipal o mancomunat en les reunions de coordinació organitzades pel servici psicopedagògic escolar del corresponent sector i per la Inspecció Educativa.  
2. L'incompliment de les anteriors obligacions constituïxen infraccions administratives que seran sancionades, d'acord amb el títol IV de la Llei 38/2003, General de Subvencions.  
  
Novena. Règim de pagament de la subvenció  
En virtut del que preveu l'article 47 bis del text refós de la Llei d'Hisenda Pública de la Generalitat, les ajudes econòmiques de la present convocatòria se satisfaran als ajuntaments, mancomunitats de municipis o entitats menors beneficiaris segons el règim següent:  
  
- Un 40 % de la subvenció concedida, una vegada resolta la convocatòria.  
- El 60 % restant, quan el beneficiari justifique la totalitat de la subvenció en els termes establits en la base següent.  
  
Deu. Justificació de la subvenció  
1. Per a la percepció de la subvenció, els beneficiaris han de justificar, presentant la documentació assenyalada en esta base per mitjans electrònics davant de la Direcció General de Centres i Personal Docent, els gastos i la destinació d'estos al manteniment del gabinet psicopedagògic escolar durant l'últim trimestre de 2013 i els tres primers trimestres de 2014.  
2. La justificació la presentarà l'alcalde o president de la corporació local utilitzant els mitjans electrònics facilitats pels servidors d'informació de la Conselleria d'Educació, Cultura i Esport (article 28 de la Llei 3/2010, de 5 de maig, de la Generalitat, de l'Administració Electrònica de la Comunitat Valenciana). Estos hauran de disposar de DNI digital o firma electrònica de l'Autoritat de Certificació de la Comunitat Valenciana, d'acord amb la Resolució de 26 de juliol de 2004, de la subsecretaria de la Conselleria de Cultura, Educació i Esport, abans esmentada.  
  
La dita justificació consistirà en la certificació del secretari o interventor de l'entitat local que es detalla en l'apartat 3 d'esta base. L'ompliment i presentació de la justificació de l'ajuda concedida es realitzarà d'acord amb el que dispose en el manual d'ajuda que estarà disponible en la pàgina web ?http://www.cece.gva.es/subvencionescentros.htm?.  
  
3. En la certificació de justificació presentada telemàticament haurà de constar:  
- Una relació detallada i comprensiva de la totalitat dels ingressos i gastos generats pel funcionament del gabinet psicopedagògic escolar imputables a l'últim trimestre de l'exercici 2013 i els tres primers trimestres de l'exercici 2014.  
- El fet del depòsit i custòdia dels justificants originals en la intervenció i tresoreria de la corporació local, a disposició de les comprovacions i requeriments que siguen necessaris per part dels òrgans gestors de la Conselleria d'Educació, Cultura i Esport.  
En tot cas, no es podrà abonar una quantia superior a la diferència entre el total d'ingressos i el total de gastos que haja justificat per al manteniment del gabinet psicopedagògic municipal o mancomunat durant l'últim trimestre de l'exercici 2013 i els tres primers trimestres de l'exercici 2014.  
4. El termini per a la presentació de la justificació de la subvenció, en els termes descrits en els apartats anteriors, serà determinat en la resolució d'adjudicació d'estes ajudes.  
5. La justificació de la subvenció ha de fer-se d'acord amb les instruccions que estaran a disposició dels interessats en la pàgina web ?http://www.cece.gva.es/subvencionescentros.htm?.  
6. La falta de justificació és una infracció greu, segons l'article 57 de la Llei 38/2003, General de Subvencions, de conformitat amb l'article 62 d'esta, que serà sancionada amb multa pecuniària i la pèrdua, durant un termini de fins a 3 anys, de la possibilitat d'obtindre subvencions, ajudes públiques i avals de l'Administració o altres ens públics. La dita multa serà independent de l'obligació de reintegrament de la subvenció, si tota o part d'esta s'ha anticipat, de conformitat amb el que preceptua l'article 59 de l'esmentada Llei General de Subvencions.  
  
  
Onze. Causes de reintegrament  
1. Segons el que establix l'article 37 de la Llei 38/2003, General de Subvencions, correspondrà el reintegrament per part del centre receptor de les quantitats percebudes i l'exigència de l'interés de demora des del moment del pagament de la subvenció fins a la data en què s'acorde el reintegrament, en els casos següents:  
a) Obtenció de la subvenció falsejant les condicions requerides per a això o ocultant aquelles que hagen impedit la dita obtenció.  
b) Incompliment total o parcial de l'objecte, de l'activitat, del projecte o la no-adopció del comportament que fonamente la concessió de la subvenció.  
c) Incompliment de l'obligació de justificació o la justificació insuficient, en els termes establits en l'article 30 de la Llei General de Subvencions i en el termini assenyalat en la base deu d'esta orde.  
  
d) Resistència, excusa, obstrucció o negativa a les actuacions de comprovació i control financer previstes en els articles 14 i 15 de la Llei General de Subvencions, així com l'incompliment de les obligacions comptables, registrals o de conservació de documents quan d'això es derive la impossibilitat de verificar l'ús donat als fons percebuts, el compliment de l'objectiu, la realitat i la regularitat de les activitats subvencionades, o la concurrència de subvencions, ajudes, ingressos o recursos per a la mateixa finalitat, procedents de qualsevol administració o ens públics o privats, nacionals, de la Unió Europea o d'organismes internacionals.  
e) Incompliment de qualsevol de les condicions i obligacions imposades als beneficiaris amb motiu de la concessió de la subvenció assenyalades en la base octava d'esta orde de convocatòria.  
f) En els altres supòsits previstos en la normativa reguladora d'esta subvenció.  
g) Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per part d'altres administracions o ens públics o privats, la suma total de les quals supere el cost de l'activitat subvencionable, donarà lloc a la modificació de la resolució de concessió.  
  
2. El reintegrament l'haurà d'efectuar el beneficiari per mitjà de transferència bancària o xec nominatiu a favor de la Conselleria d'Hisenda i Administració Pública de la Generalitat. La còpia de la transferència bancària o el xec nominatiu hauran de ser remesos a la Direcció General de Centres i Personal Docent, per al seu coneixement o tramitació, respectivament.  
3. El procediment de reintegrament de les quantitats indegudament percebudes l'iniciarà la Direcció General de Centres i Personal Docent, la qual notificarà a l'interessat l'import de la subvenció que ha de ser reintegrat a la Generalitat, l'obligació que ha resultat incomplida pel centre i la motivació que justifica el reintegrament. Este procediment haurà de garantir la preceptiva audiència a l'interessat, abans de l'elaboració de la resolució definitiva. Esta serà notificada igualment a l'interessat i tindrà naturalesa de liquidació definitiva a este efecte del còmput del cobrament del deute en període voluntari de recaptació.